Drakenstein

Drakenstein is 'n streek in die Boland wat bestaan uit die vallei van die boloop van die Bergrivier sowel as die vallei van sy sytak die Dwarsrivier. Dit sluit aan by die Franschhoekvallei, maar is nie deel daarvan nie.

Ligging
Aan die noordekant strek dit tot by die Paarl. Aan die oostekant word dit deur die Klein-Drakensteinberge, aan die suide deur die Groot-Drakensteinberge en aan die westekant deur die Simonsberg begrens. Die Helshoogtepas en Banghoek is die suidelikste punt. Paarl en Franschhoek is die grootste dorpe van die omgewing. Kleiner dorpe is Kylemore, Johannesdal, Pniel, Languedoc, Simondium, Groendal en Val de Vie. Twee groot opgaardamme is in die gebied, naamlik die Bergrivierdam en die Wemmershoekdam. Bridge House School en die Drakenstein-gevangenis is op die oewer van die Bergrivier. Metterjare het die suidelike deel van die area in die rigting van Franschhoek en Stellenbosch as Groot-Drakenstein bekend geword, en die deel naby die Paarl aan die voet van die Du Toitskloof as Klein-Drakenstein.

Ekonomie
Die ekonomie van die streek berus op toerisme en boerdery. Afgesien van druiwe lewer die plase ook pere, pruime, perskes en appelkose.  Dit is die bakermat van die Suid-Afrikaanse sagtevrugtebedryf.  Vanaf 1886 word vrugte na Europa uitgevoer. Deur die bemoeienis van onder andere  Cecil John Rhodes, Leander Starr Jameson, Abe Bailey en Henry Ernest Pickstone is Rhodes Fruit Farms (RFF) gestig en het verskeie van die historiese plase onder die firma se beheer gekom.

Geskiedenis
duimnael|Huis Drakensteyn
Simon van der Stel het die streek vernoem na kommissaris-generaal Hendrik Adriaan van Reede tot Drakestein wat die Kaap in 1687 besoek het op sy reis na Nederlands-Indië. Hy was die broer van Gerard van Reede wat die eienaar van die landhuis Drakensteyn was. Vandag is dit die eiendom van prinses Beatrix, die vroeëre koningin van Nederland. In Oktober 1687 het Van der Stel in die streek Drakenstein ‘n 29-tal plase vir boerdery beskikbaar gestel. Tans het etlike nog hul oorspronklike name, waaronder Boschendal, Rhône, Bien Donné, Lekkerwyn, La Motte, Bellingham, Languedoc, Delta, La Provence en Bethlehem (Kylemore).

Lees ook
Lys van streeksname in Suid-Afrika

Bibliografie
Bulpin, T.V.: Discovering Southern Africa. Kaapstad: Books of Africa, 1983. 
Slingsby, Peter: Cape Winelands, the map. Muizenberg: Baardskeerder, 2010. 

Kategorie: Streke van die Wes-Kaap
Kategorie:Valleie van Suid-Afrika